Atanın doğma oğlunun toxumunu ələ keçirməsi, öküz kimi yenidən doğulması və başına gələn başqa möcüzə haqqında söz
Qədimlərdə Yamato torpağının Sou-no-kami mahalının Yamamura
kəndində Kura-no-İeqimi-no-kimi adında bir kişi yaşayırdı.
On ikinci ayın tamamında kişi günahlarını yumaq üçün
Ulu Araba sutrasını oxumaq qərarına gəldi. O, nökərinə əmr
elədi: “Rahib tap gətir”. Nökər soruşdu: “Mən hansı məbədə
getməliyəm?” İeqimi dedi: “Mənim üçün fərqi yoxdu. Qabağına
birinci kim düşsə, onu da gətir”.

Nökər əmri yerinə yetirdi, yolda rastına çıxan rahiblə evə qayıtdı.
İeqimi dərin ehtiramla ona nəzir verdi. Axşam, ibadət qurtarandan
sonra rahib yatmağa hazırlaşdı və ev sahibinin hazırladığı
yatağa uzandı. Rahib fikrə getdi. “Sabahkı hədiyyələri gözləmədən
yorğanı götürüb, elə indi aradan çıxmaq daha yaxşı olmazmı?”
Qəflətən rahib səs eşitdi: “Yorğana dəymə!” Rahib dəhşətli
vahimə və qorxuyla evə göz gəzdirdi, amma heç kimi tapmadı.
Yalnız anbarın talvarının altında bir öküz vardı. Rahib öküzə yanaşdı,
öküz dilə gəldi: “Mən İeqiminin atasıyam. Keçən dəfə
mən oğlumdan soruşmadan adamlara on dərz düyü vermişdim.
Günahıma görə cəzalandırılmışam, indiki həyatda öküz kimi yenidən
doğulmuşam. Rahib, yorğanı götürməyə necə ürəyin
gəlir? Sözlərimə şübhən varsa, sabah mənim üçün yerə saman
döşə. Gəlib samanlıqda uzanacağam. İeqiminin atası olduğuma
onda inanarsan”. Rahib bəd niyyətə düşməsindən utandı və yatağına
uzandı.

Səhərisi, ibadətdən sonra rahib “Yadları burdan uzaqlaşdırın”
dedi. Ev sahibinin qohumlarını bir yerə yığdı və heç nə gizlətmədən
baş vermiş hadisəni onlara danışdı. Ev sahibi kədərləndi,
öküzə yanaşdı, yerə saman döşədi və dedi: “Doğrudan da mənim
atamsansa, gəl burada uzan. “Öküz ayaqlarını qatladı və samanlığa
uzandı. Qohumlar ağı dedilər, bərkdən ağlaya-ağlaya söylədilər:
“Doğrudan da atamız qarşımızdadır”. Ev sahibi ayağa
qalxdı, öküzə baş əydi və dedi: “Mən sənin keçmiş borcundan
keçirəm”. Onun sözlərini eşidən öküz ah çəkdi və ağladı. Həmin
gün, meymun saatında öküz öldü. Ev sahibi isə atasının günahlarını
yusun deyə, rahibə yorğan və pul bağışladı.
İntiqama necə inanmamaq olar?

Yapon nağılları